31999R0804
L 102/58
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 804/1999 НА КОМИСИЯТА
от 16 април 1999 година
за изменение на приложения I, II и III към Регламент (ЕИО) № 2377/90 на Съвета относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕИО) № 2377/90 на Съвета от 26 юни 1990 г. относно установяване на процедура на Общността за определяне на максимално допустимите граници на остатъчни вещества от ветеринарномедицински продукти в храните от животински произход (1), последно изменен с Регламент (ЕО) № 508/1999 на Комисията (2), и по-специално членове 6, 7 и 8 от него,
като има предвид, че съгласно Регламент (ЕИО) № 2377/90, максимално допустимите граници на остатъчни вещества трябва постепенно да се определят за всички използвани в Общността фармакологично активни субстанции, употребявани във ветеринарни лекарствени средства, предназначени за животни, използвани за храна;
като има предвид, че максимално допустимите граници на остатъчни вещества може да се определят едва след като Комитетът за ветеринарномедицинските продукти прегледа всички данни, свързани с безопасността на остатъците от съответното вещество по отношение на потребителите на хранителни продукти от животински произход и с влиянието на остатъчните вещества върху промишлената преработка на храните;
като има предвид, че за определянето на максимално допустими граници на остатъчни вещества от ветеринарни лекарствени средства в храните от животински произход следва да се определят животинските видове, в които може да се открият остатъчни вещества, допустимите нива остатъчни вещества за всяка от съответните месни тъкани, получени от обработеното животно (прицелна тъкан), както и естеството на остатъчното вещество, необходимо за контрола на остатъчните вещества (маркерно остатъчно вещество);
като има предвид, че за контрола на остатъчните вещества, съобразно съответното законодателство на Общността, трябва да се определят максимално допустими граници на остатъчни вещества главно за прицелните тъкани от черен дроб или бъбреци; като има предвид обаче, че черният дроб и бъбреците често се отстраняват от кланични трупове, които са предмет на международната търговия и следователно трябва да се определят максимално допустими граници на остатъчни вещества за мускулните или мастните тъкани;
като има предвид, че в случая на ветеринарномедицински продукти, предназначени за птици носачки, за животни в лактационен период и за медоносни пчели, трябва да се определят максимално допустими граници на остатъчни вещества и за яйца, мляко или мед;
като има предвид, че в приложение I към Регламент (ЕИО) № 2377/90 трябва да се включат линкомицин и цефтиофур;
като има предвид, че в приложение II към Регламент (ЕИО) № 2377/90 трябва да се включат melissae aetheroleum, centellae asiaticae extractum, стрихнин, 1-метил-2-пиролидон, етамсилат, енилконазол и цефацетрил;
като има предвид, че за да се позволи завършването на научни изследвания, в приложение III към Регламент (ЕИО) № 2377/90 трябва да се включат oxolinic acid, цефацетрил и тиамфеникол;
като има предвид, че с цел завършване на научни изследвания, определените в приложение III към Регламент (ЕИО) № 2377/90 срокове за валидност на максимално допустими граници на остатъчни вещества от нафцилин и цефапирин трябва да се удължат;
като има предвид, че следва да се отпусне период от шейсет дни преди влизането в сила на настоящия регламент, за да се позволи на държавите-членки, предвид разпоредбите на настоящия регламент, да приведат в съответствие разрешенията за продажба на съответните ветеринарномедицински продукти, издадени съгласно Директива 81/851/ЕИО на Съвета (3), последно изменена с Директива 93/40/EИО (4);
като има предвид, че мерките, предвидени в настоящия регламент, съответстват на становището на Постоянния комитет за ветеринарномедицинските продукти,
ПРИЕ НАСТОЯЩИЯ РЕГЛАМЕНТ:
Член 1
Приложения I, II и III към Регламент (EИО) № 2377/90 се изменят съгласно приложението към настоящия регламент.
Член 2
Настоящият регламент влиза в сила на 60-я ден след датата на неговото публикуване в Официалния вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 април 1999 година.